**Legetøjsdag**

Vi har legetøjsdag den sidste fredag i hver måned.

Dog gælder følgende regler omkring legetøjet:

1. 1 stykke legetøj
2. Der skal være navn på
3. Legetøjet skal være uden lyd
4. Legetøjet må ikke være større end at det kan ligge i jeres barns kurv i rummet
5. Smykker er ikke i kategorien “legetøj”, så det må børnene ikke have med/på. Det gælder generelt og ikke kun fredag.

Det legetøj, som jeres barn har med, er på eget ansvar. Dvs at vi ikke tager ansvar for, hvis legetøjet går i stykker eller bliver væk. Det er derfor en god idé at tale med jeres barn omkring risikoen for ovennævnte, da vi ser børn, der er ulykkelige over at de ikke kan finde deres legetøj.

Legetøjet leges med indenfor og må ikke komme med ud på legepladsen. Der kan leges med det i løbet af formiddagen, hvis vi er indenfor og det samme gælder om eftermiddagen.

Det er ikke et krav at jeres barn skal have legetøj med om fredagen. Det er kun et tilbud.

Skulle det ske at I glemmer at få et stykke legetøj med i børnehaven, anbefaler vi at I, i stedet for at køre hjem og hente legetøjet, tilbyder jeres barn et stykke legetøj fra børnehaven. Det kan så være dét stykke legetøj, som jeres barn har med til legetøjsdag. Det er også en læreproces for barnet at skulle acceptere at tingene ikke altid går, som forventet. Der opstår en læring, for barnet, i at opleve en succesoplevelse ved at mærke at dagen godt kan blive god, selvom dagen startede anderledes end man regnede med. Det skaber en robusthed i andre lignende situationer, idet barnet nu har erfaret at det godt kan rumme følelsen og forandringen omkring den ændrede situation.

Med venlig hilsen

Personalet 😉